ডেস্ক রিপোর্ট : বিএনপির ভারপ্রাপ্ত মহাসচিব মির্জা ফখরুল ইসলাম আলমগীর বলেছেন, “প্রধানমন্ত্রী ও তার মন্ত্রীরা মুখে আইনের শাসনের কথা বললেও তারা এর অপব্যবহার করছেন।” তিনি বলেন, “বিচার বিভাগের ওপর সরকারের হস্তক্ষেপ ও অপব্যবহারের কারণে আজকে ১৫১ জন নেতাকর্মীকে ‘মিথ্যা’ মামলায় জামিন না দিয়ে রিমান্ডে নেয়া হয়েছে। আমরা এর তীব্র নিন্দা ও প্রতিবাদ জানাই।” এসময় সদ্য প্রয়াত মহামান্য রাষ্ট্রপতি মো. জিল্লুর রহমানের মৃত্যুতে গভীর শোক প্রকাশ এবং তার রুহের মাগফেরাত কামনা করেন মির্জা ফখরুল। বুধবার বিকেলে রাজধানীর শেরে বাংলানগরে দলের প্রতিষ্ঠাতা জিয়াউর রহমানের মাজারে বাংলাদেশ সুপ্রিম কোর্ট আইনজীবী সমিতির নবনির্বাচিত কমিটির সদস্যদের নিয়ে শ্রদ্ধা নিবেদন শেষে তিনি একথা বলেন। পরে ঢাকা আইনজীবী সমিতির নির্বাচিত সদস্যদের নিয়েও শ্রদ্ধা জানান মির্জা ফখরুল। মির্জা ফখরুল অভিযোগ করে বলেন, “সরকার বিচার বিভাগের ওপর হস্তক্ষেপ করে এ ক্ষেত্রে স্বৈরাচারী শাসনের চেষ্টা করছে। আমরা দেশে একদলীয় শাসন কায়েমের আশঙ্কা করছি।”